钦定古今图书集成/明伦汇编/皇极典/第163卷 > 《昌邑王论》前人
## 钦定古今图书集成/明伦汇编/皇极典/第163卷 > 《昌邑王论》前人

昌邑之废，岂不哀哉！《书》曰：“殷王纣自绝于天。”《易》曰：“斯
其所取灾。”言自取之也。故曰：“有六主焉：有王主，有治
主，有存主，有衰主，有危主，有亡主。”体正性仁，心明志
固，动以为人，不以为己，是谓王主；克己恕躬，好问力
行，动以从义，不以纵情，是谓治主；勤事守业，不敢怠
荒；动以先公，不以先私，是谓存主；悖逆交争，公私并
行，一得一失，不纯道度，是谓“衰主。”情过于义，私多于
公，制度殊限，政令失常，是谓“危主。”亲用谗邪，放逐忠
贤，纵情遂欲，不顾礼度；出入游放，不拘仪禁；赏赐行
私，以越公用，忿怒施罚，以逾法制，遂非文过，知而不
改，忠信拥塞，直谏诛戮，是谓“亡主。”故王主能兴平，治
主能行其政，存主能保其国。衰主遭无难，则庶几得
全，有难则殆，危主遇无难，则幸而免，有难则亡，亡主
必亡而已矣。夫王主为人而后己利焉，治主从义而
后情得焉，存主先公而后私立焉。故遵亡主之行，而
求存主之福，行危主之政，而求治主之业，蹈衰主之
迹，而求王主之功，不可得也。夫为善之至易，莫易于
人主；立业之至难，莫“难于人主；至福之所隆，莫大于
人主；至祸之所加，莫深于人主。”夫行至易以立至难，
便计也；兴至福而隆至祸，厚实也。其要不远，在乎所
存而已矣。虽在下才，可以庶几，然迹观前后，中人左
右，多不免于乱亡。何则？沉于宴安，诱于謟导，放于情
欲，不思之咎也。仁远乎哉？存之则至。是以昔者明王，
战战兢兢，如履虎尾，劳谦日昃，夙夜不怠，诚达于此
理也。故有六主，亦有六臣：有王臣，有良臣，有直臣，有
具臣，有嬖臣，有佞臣。以道事君，匪躬之故，达节通方，
立功兴化，是谓“王臣。”忠顺不失，夙夜匪懈，顺理处和，
以辅上德，是谓良臣。犯颜逆意，抵失不挠，直谏遏非，
不避犯罪，是谓直臣。奉法守职，无能往来，是谓“具臣。”
便辟苟容，顺意从谀，是谓“嬖臣。”倾险谗害，诬下惑上，
专权擅宠，唯利是务，是谓“佞臣。”或有君而无臣，或有
臣而无君，同善则治，同恶则乱，杂则交争，故明主慎
所用也。六主之有轻重，六臣之有简易，其存亡成败
之机在于是矣。可不尽而深览乎